CELEX: 32018D0232
Language: sl
Date: 2018-02-15 00:00:00
Title: Izvedbeni sklep Komisije (EU) 2018/232 z dne 15. februarja 2018 o podaljšanju ukrepa, ki ga je Belgija sprejela za dostopnost na trgu in uporabo biocidnih proizvodov VectoMax G in Aqua-K-Othrine v skladu s členom 55(1) Uredbe (EU) št. 528/2012 Evropskega parlamenta in Sveta (notificirano pod dokumentarno številko C(2018) 759)

17.2.2018   
            
            
               SL
            
            
               Uradni list Evropske unije
            
            
               L 45/31
            
         IZVEDBENI SKLEP KOMISIJE (EU) 2018/232
   z dne 15. februarja 2018
   o podaljšanju ukrepa, ki ga je Belgija sprejela za dostopnost na trgu in uporabo biocidnih proizvodov VectoMax G in Aqua-K-Othrine v skladu s členom 55(1) Uredbe (EU) št. 528/2012 Evropskega parlamenta in Sveta
   
      
         (notificirano pod dokumentarno številko C(2018) 759)
      
   
   (Besedilo v francoskem in nizozemskem jeziku je edino verodostojno)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti tretjega pododstavka člena 55(1) Uredbe,
   ob upoštevanju naslednjega:
   
               (1)
            
            
               Belgija je 3. maja 2017 sprejela sklep v skladu s prvim pododstavkom člena 55(1) Uredbe (EU) št. 528/2012, da bi do 31. oktobra 2017 v flamski regiji dovolila dostopnost na trgu in uporabo biocidnih proizvodov VectoMax G in Aqua-K-Othrine za nadzor ličink in odraslih invazivnih eksotičnih komarjev (rod Aedes) (v nadaljnjem besedilu: komarji) in katerih koli novih populacij komarjev, odkritih v flamski regiji v okviru projekta spremljanja eksotičnih komarjev v Belgiji, znanega kot „MEMO“ (v nadaljnjem besedilu: ukrep). Belgija je v skladu z drugim pododstavkom člena 55(1) navedene uredbe Komisijo in druge države članice nemudoma obvestila o tem ukrepu in razlogih zanj.
            
         
               (2)
            
            
               VectoMax G kot aktivni snovi vsebuje Bacillus thuringiensis subsp. israelensis serotip H14, sev AM65-52 in Bacillus sphaericus subsp. 2362, sev ABTS-1743 (v nadaljnjem besedilu: „Bacillus thuringiensis israelensis“ oziroma „Bacillus sphaericus“), Aqua-K-Othrine pa kot aktivno snov vsebuje deltametrin; vse se uporabljajo v vrsti proizvodov 18, kot je opredeljena v Prilogi V k Uredbi (EU) št. 528/2012. V skladu z informacijami, ki jih je predložila Belgija, je bil ukrep potreben za zaščito javnega zdravja, saj so lahko navedeni komarji, odkriti v Belgiji na dveh lokacijah v provinci Vzhodna Flamska, vektorji bolezni, kot sta denga in čikungunja, ter je treba njihovo širjenje čim bolj učinkovito in zgodaj preprečiti.
            
         
               (3)
            
            
               Komisija je 27. septembra 2017 prejela utemeljeno zahtevo Belgije v skladu s tretjim pododstavkom člena 55(1) Uredbe (EU) št. 528/2012 za podaljšanje ukrepa. Razlog za utemeljeno zahtevo je zaskrbljenost zaradi grožnje, ki jo komarji predstavljajo za javno zdravje. Ker kampanja boja proti ugotovljenim populacijam komarjev v Belgiji še ni zaključena in projekt spremljanja MEMO še poteka, bi bila zgoraj omenjena proizvoda potrebna za nadzor ugotovljenih in katerih koli novih populacij komarjev, ki bi bile lahko odkrite v flamski regiji, saj v Belgiji ni ustreznih alternativnih proizvodov.
            
         
               (4)
            
            
               Evropski center za preprečevanje in obvladovanje bolezni priznava, da so se invazivni komarji, h katerim spada tudi rod Aedes, zlasti zaradi človekovih dejavnosti močno razširili po svetu in lahko postanejo resna nevarnost za zdravje.
            
         
               (5)
            
            
               Pomanjkanje ustreznega nadzora komarjev, ki jih ni mogoče zajeziti z drugimi sredstvi, bi lahko ogrozilo javno zdravje, zato je primerno, da se Belgiji dovoli podaljšanje ukrepa pod določenimi pogoji in za obdobje, ki ni daljše od 550 dni.
            
         
               (6)
            
            
               Ukrepi iz tega sklepa so v skladu z mnenjem Stalnega odbora za biocidne pripravke –
            
         SPREJELA NASLEDNJI SKLEP:
   Člen 1
   Belgija lahko za obdobje, ki ni daljše od 550 dni, podaljša ukrep za dostopnost na trgu in uporabo biocidnih proizvodov VectoMax G in Aqua-K-Othrine za 18. vrsto proizvodov, kot je opredeljena v Prilogi V k Uredbi (EU) št. 528/2012, za nadzor komarjev vektorjev, pri čemer zagotovi, da navedene proizvode uporabljajo le pooblaščeni nosilci dejavnosti pod nadzorom pristojnega organa.
   Člen 2
   Ta sklep je naslovljen na Kraljevino Belgijo.
   
      V Bruslju, 15. februarja 2018
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 167, 27.6.2012, str. 1.